Diari Oficial de la Generalitat Valenciana


Sumari del DOGV 6971, del 22-02-2013 (2013/1755)

RESOLUCIÓ de 7 de febrer de 2013, del director general d'Universitat, Estudis Superiors i Ciència, per la qual es convoca concurs de mèrits per a la selecció i el nomenament de directors i directores dels centres de l'Institut Superior d'Ensenyances Artístiques de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6971

Data del DOGV
:   22-02-2013

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2013/1755


Data del document
:   07-02-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 7 de febrer de 2013, del director general d'Universitat, Estudis Superiors i Ciència, per la qual es convoca concurs de mèrits per a la selecció i el nomenament de directors i directores dels centres de l'Institut Superior d'Ensenyances Artístiques de la Comunitat Valenciana. [2013/1755]
La Llei Orgànica 2/2006, de 3 de maig, d'Educació (d'ara en avant LOE), preveu, en el capítol IV del títol V, el marc per a la direcció dels centres públics. En particular establix el procediment de selecció i nomenament dels directors i les directores dels centres públics per mitjà de la convocatòria d'un concurs de mèrits i d'acord amb els principis d'igualtat, publicitat, mèrit i capacitat.
D'altra banda, el Decret 82/2009, de 12 de juny, del Consell, pel qual s'aproven els estatuts de l'Institut Superior d'Ensenyances Artístiques de la Comunitat Valenciana (d'ara en avant ISEACV), assenyala en l'article 38.4.a.1r que el director o directora serà nomenat pel director o directora de l'ISEACV entre els professors o professores del centre que presenten la candidatura, oït el consell de centre i a proposta de la junta de directors de centre de l'ISEACV. El director o directora serà designat per a un període de quatre anys no renovable consecutivament.
Amb este curs acadèmic 2012-13 conclou l'exercici de la funció directiva de determinats directors de centres d'ensenyances artístiques superiors. És procedent, per tant, convocar el procediment per a cobrir els dits llocs d'acord amb el que establix la LOE i els estatuts de l'ISEACV, pel procediment selectiu de concurs de mèrits entre professors funcionaris de carrera i de conformitat amb els principis d'igualtat, publicitat, mèrit i capacitat.
Vista la proposta de la directora de l'ISEACV i fent ús de les competències que m'atribuïx l'article 16, apartat p del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc convocar concurs de mèrits per a la selecció de directors dels centres adscrits a l'ISEACV, d'acord amb les bases següents:
Primera. Objecte i àmbit d'aplicació
1.1. La present resolució té com a objecte convocar un concurs de mèrits per a la selecció i el nomenament de directors i directores dels centres públics d'ensenyances artístiques superiors dependents de l'ISEACV, en els quals, a partir del 30 de juny de 2013, es produiran vacants en el dit càrrec, tant per acabament del període de mandat com per qualsevol de les causes de cessament previstes en la normativa vigent.
1.2. Els centres amb vacant, als quals podran optar els aspirants, apareixen en l'annex I de la present convocatòria.
Segona. Requisits de participació
2.1. Per a ser admesos en el concurs de mèrits, els aspirants hauran de posseir en el dia de finalització del termini de presentació de sol·licituds, a més dels requisits generals establits per al personal funcionari, els requisits específics següents:
a) Tindre una antiguitat, almenys, de cinc anys com a funcionari de carrera en la funció pública docent.
b) Haver impartit docència directa com a funcionari de carrera durant un període de la mateixa duració en alguna de les ensenyances que oferix el centre a què s'opta.
c) Estar prestant servicis en un centre públic, en l'àmbit de gestió de la Conselleria d'Educació, Cultura i Esport, en alguna de les ensenyances de les del centre a què s'opta i amb una antiguitat en este almenys d'un curs complet en la data de publicació d'esta convocatòria.
2.2. L'aspirant, a més a més de complir amb els requisits exposats, haurà de presentar un projecte de direcció diferenciat per a cadascun dels centres sol·licitats que incloga, entre altres, els objectius, les línies d'actuació i l'avaluació d'este, d'acord amb l'annex III d'esta convocatòria.
Tercera. Sol·licituds de participació i documentació a presentar
3.1. Els aspirants a participar en el present procediment hauran d'omplir una instància ajustada al model que figura com a annex II d'esta resolució, en la qual s'especificarà el centre a què s'opta.
El model d'instància es troba a disposició dels interessats en la pàgina web de l'ISEACV .
3.2. El termini de presentació de sol·licituds, serà de vint dies naturals comptats a partir de l'endemà de la publicació d'esta convocatòria en el Diari Oficial de la Comunitat Valenciana.
3.3. La presentació de les sol·licituds, junt amb la resta de la documentació, es realitzarà preferentment en la seu de l'ISEACV:
Carrer Genaro Lahuerta, 25
46138 València
Fax: 778 676 815
També podran presentar-se en els llocs i en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
En el cas que s'opte per presentar la sol·licitud i la documentació que l'acompanye en una oficina de correus, haurà de fer-se en un sobre obert perquè la instància siga datada i segellada pel personal funcionari de correus abans de ser certificada. Si no es fa d'esta manera, es considerarà presentada en la data d'entrada en qualsevol dels llocs establits en el paràgraf anterior.
En tot cas, si es presenta la sol·licitud en un lloc diferent de la seu de l'ISEACV, l'interessat avançarà per fax a este una còpia de la sol·licitud presentada, degudament segellada i datada.
3.4. Els aspirants hauran d'acompanyar a la instància de sol·licitud la documentació següent:
a) Original o fotocòpia compulsada de tota la documentació acreditativa dels mèrits acadèmics i professionals al·legats, conforme es determina en el barem de l'annex IV. En cada un dels documents que presenten a estos efectes, els aspirants hauran d'indicar l'apartat i el subapartat del barem a què es referix. Un mateix mèrit no podrà ser valorat per més d'un apartat o subapartat. Aquells mèrits al·legats i no justificats documentalment, o aquells documents que no tinguen les dades ressenyades anteriorment no seran tinguts en compte.
Es faculta les secretaries dels centres per a efectuar les corresponents compulses del personal destinat en el centre d'acord amb la Circular 5/99, de 14 de juny, de la Secretaria General de la Conselleria de Cultura, Educació i Ciència.
L'administració podrà requerir els interessats, en qualsevol moment, perquè justifiquen aquells mèrits sobre els quals es plantegen dubtes o reclamacions.
b) Full d'autobarem, degudament omplit, d'acord amb el model de l'annex V d'esta convocatòria.
c) Un exemplar del projecte de direcció del centre a què aspira, ajustat al que establix l'annex III d'esta convocatòria.
3.5. Els aspirants hauran de presentar en la secretaria de cada un dels centres a què opten, dos exemplars del projecte de direcció relatiu a eixe centre, acompanyats de còpia de la sol·licitud de participació en la convocatòria, en el termini de cinc dies lectius després de finalitzat el termini de presentació d'instàncies. Els exemplars presentats es trobaran a disposició del consell de centre i del claustre de professors.
Els centres facilitaran als aspirants que ho sol·liciten la consulta dels documents del centre, en especial el projecte educatiu, el reglament de règim interior i aquells elements de la programació general anual que no continguen dades de caràcter personal. Per a això habilitaran un espai i un horari que no interferisca la realització normal de les activitats del centre. En tots els casos, la secretaria dels centres vetlarà perquè este procés de consulta complisca la normativa vigent sobre protecció de dades.
3.6. A fi de simplificar els tràmits administratius que es veuen obligats a realitzar els participants, la documentació, així com la baremació que li corresponga, serà registrada informàticament per tal que, en futures convocatòries, es puga eximir els participants que ho sol·liciten de tornar a presentar-la i, en conseqüència, baremar-la.
Quarta. Admissió d'aspirants
4.1. Finalitzat el termini de presentació de sol·licituds, la directora de l'ISEACV dictarà una resolució declarant aprovades les llistes provisionals d'admesos i exclosos, i es faran públiques tant en la seu de l'ISEACV com en la seua pàgina web , ordenades alfabèticament i detallant, si és el cas, la causa o causes d'exclusió. Els aspirants exclosos disposaran d'un termini de deu dies naturals, comptats a partir del següent al de la publicació de les llistes, per a poder esmenar el defecte que haja motivat la seua exclusió. No obstant això, la falta de presentació del projecte de direcció, dins del termini de presentació d'instàncies, no serà esmenable d'entre els requisits de participació prevists en la base segona, apartat 2.1 i determinarà l'exclusió del procediment. D'altra banda, la incorrecta presentació del projecte de direcció, atenent el que indica el paràgraf in fine de l'annex III, comportarà la seua inclusió en les llistes definitives d'admesos amb una puntuació de zero punts en l'apartat corresponent. Les reclamacions es dirigiran a la directora de l'ISEACV i es presentaran per qualsevol dels mitjans previstos en l'apartat 3.3, de la base tercera d'esta convocatòria. Així mateix, aquells aspirants que hagen detectat errors en la consignació de les seues dades personals, podran manifestar-ho en el mateix termini i forma.
4.2. Transcorregut el dit termini, les reclamacions presentades seran estimades o desestimades per resolució de la directora de l'ISEACV, per la qual es declaren aprovades les llistes definitives d'admesos i exclosos, que serà exposada en la seu de l'ISEACV i en la seua pàgina web .
4.3. El fet de figurar en la relació d'admesos no pressuposa que es reconega als interessats la possessió dels requisits exigits en la present convocatòria. En qualsevol moment del procés se li podrà requerir a un aspirant la documentació que servisca per a comprovar que complix amb els requisits del lloc a què aspira. Quan de la seua revisió es desprenga que un candidat no posseïx algun dels requisits, este perdrà tots els drets que puguen derivar-se de la seua participació en este procediment selectiu.
Quinta. Comissions de selecció
5.1. Per a la provisió de cada lloc de director o directora inclòs en la present convocatòria, en el termini de set dies naturals a partir de la publicació de la llista definitiva d'admesos, es constituirà en cada centre una comissió de selecció integrada pels representants de l'administració educativa i del centre corresponent que s'indiquen en l'apartat tercer d'esta base. Amb este fi, la directora de l'ISEACV designarà els representants, titular i suplent, de l'administració en cada comissió de selecció i demanarà als centres la designació dels seus corresponents representants, titular i suplent.
Les comissions de selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes.
Els funcionaris candidats a ser seleccionats com a directors o directores que participen en este procés, en cap cas podran formar part de les comissions de selecció, ni els que figuren en els projectes de direcció podran formar part de l'equip directiu.
5.2. La constitució i funcionament de les comissions de selecció, així com el règim d'abstenció i recusació aplicable als seus membres, es regiran pel que establixen els articles 22 al 29 de la Llei 30/1992, de 26 de novembre. Les decisions es prendran per majoria. En cas que es produïsquen empats en l'adopció d'acords, el president els dirimirà amb el seu vot de qualitat.
5.3. Cada comissió de selecció estarà integrada pels membres següents:
Dos representants de l'Administració educativa designats per la directora de l'ISEACV. Un d'ells actuarà com a president i l'altre com a secretari. Estos representants ho seran en totes les comissions que hagen de constituir-se.
Dos representants del claustre de professors, triats per este en sessió extraordinària i segons les atribucions que li assigna al claustre de professors l'apartat e de l'article 129 de la LOE.
Dos representants triats per i entre els membres electes del sector no docent del consell de centre.
5.4. Per a l'elecció dels representants del centre, es convocarà el claustre de professors i el consell de centre en el termini de cinc dies naturals des de la recepció de la sol·licitud de designació dels respectius representants. En estes sessions, la secretaria posarà a disposició del claustre i del consell de centre, una còpia dels projectes de direcció que hagen sigut presentats en el centre, i es procedirà després a l'elecció dels representants en la comissió de selecció, així com els suplents.
Els representants del claustre seran triats entre el professorat amb destinació en el centre que s'haja presentat voluntàriament i seran electors, i participaran en la votació tots els membres del claustre de professors. En la sessió del claustre corresponent es constituirà una mesa electoral de la qual formaran part el professor de major antiguitat i el de menor antiguitat en el centre. Este últim actuarà com a secretari. En cas d'empat, es dirimirà pel criteri de major o menor edat, respectivament.
Els representants del sector no docent del consell de centre es triaran entre els qui es presenten voluntaris.
5.5. Seran funcions de les comissions de selecció:
Comprovar els requisits a què es referix la base segona de la present convocatòria i sol·licitar, en cas necessari, aquella documentació que servisca per a verificar que el candidat complix els requisits del lloc al qual aspira.
Valorar el projecte de direcció presentat per cada un dels candidats, d'acord amb el model de l'annex III d'esta convocatòria i els criteris que es proposen en la base següent.
Valorar els mèrits acadèmics i professionals acreditats pels aspirants, de conformitat amb el barem de l'annex IV d'esta resolució.
Elaborar les llistes provisionals dels candidats amb les puntuacions obtingudes i publicar-les en els llocs corresponents.
Resoldre les reclamacions presentades a les puntuacions provisionals i elevar a la junta de directors i directores de centre, al consell de centre i a l'ISEACV la relació definitiva de participants seleccionats.
5.6. Per a la vàlida constitució i funcionament de la comissió de selecció serà imprescindible que estiguen presents la mitat més un dels seus membres, sempre que estiguen presents el president i el secretari de la comissió. Actuarà de secretari de la comissió un dels funcionaris que la integren. Les decisions es prendran per majoria.
Sexta. Procediment de selecció
6.1. La selecció es realitzarà per concurs de mèrits i d'acord amb els principis d'igualtat, publicitat, mèrit i capacitat.
En el procés de selecció es consideraran, primer, les candidatures de professors i professores del centre, que tindran preferència. En absència de candidats del centre o quan estos no hagen sigut seleccionats, la comissió de selecció valorarà les candidatures de professors i professores d'altres centres.
El procediment de selecció constarà de dos fases. Una primera, relativa a la valoració tant del projecte de direcció com dels mèrits acadèmics i professionals dels candidats. La segona consistirà en la realització d'un programa de formació inicial.
6.2. Valoració del projecte de direcció i dels mèrits acadèmics i professionals dels candidats.
a) El projecte de direcció serà valorat de zero a vint punts.
La comissió de selecció establirà indicadors que permeten valorar i ponderar cada un dels apartats del projecte (annex III) i el projecte en el seu conjunt, amb els criteris següents:
- Adequació a la realitat del centre i el seu entorn socioeconòmic i cultural
- Pertinència de les propostes
- Viabilitat
- Concreció i claredat
- Originalitat i caràcter innovador
- Qualitat i coherència global
La comissió podrà entrevistar el candidat per a aclarir i precisar la informació continguda en el projecte de direcció, per a la seua millor valoració. En cap cas esta entrevista podrà servir per a aportar noves dades que milloren la qualitat del projecte.
b) Per a la valoració dels mèrits acadèmics i professionals, la comissió de selecció aplicarà el barem que consta en l'annex IV d'esta convocatòria. Únicament valoraran els mèrits dels aspirants que hagen sigut admesos al procediment selectiu, i sempre que s'haja presentat la documentació acreditativa d'estos d'acord amb el que establix l'annex IV. La puntuació màxima global en la valoració dels mèrits no podrà excedir en qualsevol cas els 20 punts.
c) Una vegada realitzada la valoració dels mèrits dels aspirants, la comissió de selecció procedirà a obtindre la puntuació final d'esta primera fase del procés de selecció. Esta puntuació serà la suma de la puntuació obtinguda en el projecte de direcció i en la valoració dels mèrits.
6.3. En cas de produir-se empats en la primera fase del procés de selecció, estos es resoldran atenent successivament els criteris següents:
- Més puntuació obtinguda en la valoració del projecte de direcció.
- Més puntuació obtinguda en cada un dels apartats del barem de mèrits, per l'orde en què apareixen en l'annex IV de la convocatòria.
- Més puntuació en els subapartats del barem de mèrits, per l'orde en què estos apareixen en l'annex IV de la convocatòria.
6.4. Les comissions publicaran, en les seues respectives seus d'actuació, les puntuacions provisionals aconseguides pels aspirants en esta fase de concurs en cada un dels apartats del procés. En cas d'haver resultat seleccionat almenys un funcionari de carrera amb destinació en el centre, no es valoraran ni publicaran puntuacions corresponents a candidatures de professorat d'altres centres. Si és el cas, esta circumstància es farà constar en les esmentades llistes provisionals.
En el termini de cinc dies naturals, comptats a partir de l'esmentada publicació, els interessats podran presentar, en les secretaries dels centres corresponents, les reclamacions que estimen pertinents a la puntuació que se'ls haja assignat, per mitjà d'un escrit dirigit a la comissió de selecció.
En el cas que no quede cap aspirant seleccionat amb destinació en el centre, la comissió valorarà altres possibles sol·licituds presentades d'aspirants d'altres centres.
6.5. Una vegada estudiades les reclamacions presentades a les puntuacions provisionals i les possibles renúncies, les comissions de selecció resoldran sobre aquelles i elevaran a la junta de directors i directores de centre, al consell de centre i a l'ISEACV, la relació definitiva d'aspirants amb la puntuació obtinguda, amb la comprovació prèvia que els candidats proposats complixen els requisits fixats en la convocatòria.
6.6. Amb la publicació en els taulers d'anuncis del centre de les llistes de seleccionats, provisionals o definitives segons el cas, s'entendrà efectuat el tràmit de notificació als interessats.
6.7. El consell de centre en un termini màxim de cinc dies des de la recepció de la relació definitiva d'aspirants seleccionats, elaborarà un informe que remetrà a la direcció de l'ISEACV.
6.8. La junta de directors i directores de centre emetrà, a través d'una comissió integrada per tots aquells directors i directores que no hagen presentat sol·licitud de participació en esta convocatòria, la proposta de nomenament, u per centre, a la vista de la relació definitiva d'aspirants seleccionats remesa per la comissió de selecció. La proposta de nomenament serà elevada a la directora de l'ISEACV.
La seu social de la junta de directors i directores de centre quedarà constituïda, a estos efectes, en la seu de l'ISEACV.
Sèptima. Programa de formació inicial
7.1. Els aspirants seleccionats inclosos han de superar un programa de formació que consistirà en un curs de formació.
7.2. El curs de formació tindrà una duració mínima de 60 hores. El disseny d'estos cursos serà dut a terme per l'ISEACV en col·laboració amb la Direcció General d'Educació i Qualitat Educativa i incorporarà aspectes fonamentals del sistema educatiu, especialment de les ensenyances artístiques superiors i de l'Espai Europeu d'Educació Superior, així com aspectes relacionats amb la funció directiva:
- Legislació educativa. Organització i funcionament de centres educatius. Ordenació de les Ensenyances Artístiques Superiors en la Comunitat Valenciana
- Programes i projectes institucionals de l'administració educativa.
- Gestió de recursos humans, gestió econòmica i administrativa en els centres.
- Habilitats socials per a l'exercici de la direcció en centres educatius. Estratègies de comunicació i treball en equip.
- Sistemes d'avaluació de processos i resultats en els centres docents. Plans de millora. El Sistema de Garantia Interna de Qualitat (SGIC) en el marc de l'educació superior. L'avaluació de l'activitat docent del professorat.
- Prevenció de riscos laborals i plans d'autoprotecció de centres docents.
- Àrees d'interés en les ensenyances artístiques superiors: la investigació, la mobilitat i els postgraus.
7.3. Estaran exempts de la realització del programa de formació inicial en la seua totalitat els aspirants seleccionats que acrediten una experiència almenys de dos anys en la funció directiva. Estaran exempts de la realització del curs teòric de formació els professors que, estant acreditats per a l'exercici de la direcció, no l'hagen exercida o l'hagen exercida per un període inferior a dos anys.
Octava. Nomenament dels aspirants seleccionats
8.1. Conclòs el programa de formació inicial a què es referix la base sèptima i comprovat que tots els aspirants declarats aptes reunixen els requisits generals i específics de participació establits en la convocatòria, la Direcció General d'Universitat, Estudis Superiors i Ciència aprovarà l'expedient del procediment selectiu i el farà públic en el Diari Oficial de la Comunitat Valenciana.
El nomenament i la presa de possessió es realitzaran amb efectes de l'1 de juliol de 2013.
8.2. Els candidats que, conclòs el procés de selecció, hagen resultat seleccionats seran nomenats directors per la directora de l'ISEACV, oït el consell de centre i a proposta de la junta de directors i directores de centre.
8.3. En el cas que el nomenament com a director o directora d'un centre corresponga a un funcionari amb destinació definitiva en un altre centre, es formalitzarà una comissió de servicis per al centre en què exercirà el càrrec de director.
8.4. Si l'aspirant seleccionat per a la direcció d'un centre no té destinació definitiva, es formalitzarà la destinació provisional en el centre corresponent.
8.5. El director o la directora serà designat per a un període de quatre anys, no renovable consecutivament.
Novena. Nomenament i cessament dels altres components de l'equip directiu
9.1. El director, prèvia comunicació al claustre de professors i al consell de centre, formularà la proposta de nomenament a l'ISEACV, dels càrrecs de cap d'estudis, secretària i la resta d'integrants de l'equip directiu entre els professors amb destinació en el centre. Esta proposta ha de coincidir amb la que conste en el projecte de direcció presentat a l'inici del procediment, excepte circumstàncies extraordinàries que valorarà i, si és el cas, estimarà l'ISEACV.
9.2. Si durant el període de mandat del director o directora queda vacant el càrrec d'algun dels integrants de l'equip directiu, el director o directora efectuarà la corresponent proposta a l'ISEACV als efectes del seu nomenament amb caràcter extraordinari entre el professorat amb destinació en el centre.
9.3. Tots els membres de l'equip directiu seran nomenats pel mateix període de temps que el director o directora i cessaran en les seues funcions al terme del seu mandat, quan deixen de prestar servicis en el centre, quan es produïsca el cessament del director o directora o si fóra objecte d'alguna de les circumstàncies esmentades en les lletres b), c) i d) de la base onze.
Deu. Nomenament amb caràcter extraordinari
10.1. En absència de candidats, quan la comissió de selecció corresponent no haja seleccionat cap aspirant, quan l'aspirant seleccionat no supere el programa de formació inicial a què es fa referència en la base octava, o en el cas de centres de nova creació, la directora de l'ISEACV nomenarà director o directora, per un període d'un any, un professor funcionari de carrera que impartisca docència en alguna de les ensenyances que oferix el centre.
10.2. Preferentment, el nomenament de director o directora amb caràcter extraordinari es realitzarà entre el professorat funcionari del mateix centre.
Onze. Cessament del director
De conformitat amb el que establix l'article 138 de la LOE, el cessament del director o directora es produirà en els supòsits següents:
a) Finalització del període per al qual va ser nomenat.
b) Renúncia motivada acceptada per la directora de l'ISEACV.
c) Incapacitat física o psíquica sobrevinguda.
d) Revocació motivada per la directora de l'ISEACV, a iniciativa pròpia o a proposta motivada del consell de centre, per incompliment greu de les funcions inherents al càrrec de director o directora. En tot cas, la resolució de revocació s'emetrà després de la instrucció d'un expedient contradictori, amb audiència prèvia a l'interessat i oït el consell de centre.
Dotze. Autorització per al tractament de dades de caràcter personal.
Als efectes de complir amb el precepte que establix l'article 5 de la Llei Orgànica 15/1999, de 13 de desembre, de Protecció de Dades, el funcionari que participe en esta convocatòria, pel fet de participar en este procés, autoritza al tractament, automatitzat o no, de les dades personals que aporte en les seues respectives sol·licituds de participació.
Contra esta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació i Formació, de la Conselleria d'Educació, Cultura i Esport, en el termini d'un mes a comptar de la seua publicació en el Diari Oficial de la Comunitat Valenciana.
València, 7 de febrer de 2013.- El director general d'Universitat, Estudis Superiors i Ciència: José Miguel Saval Pérez.
ANNEX I
Centres de l'Institut Superior d'Ensenyances Artístiques de la Comunitat Valenciana inclosos en la convocatòria
ANNEX III
Projecte de direcció
El projecte inclourà, almenys, els aspectes següents:
a) Descripció i anàlisi de les característiques més rellevants del centre.
Dins de l'anàlisi, s'assenyalaran aquells aspectes que, segons el parer de l'aspirant, siguen positius o negatius en l'organització i el funcionament del centre, i s'indicaran, si és el cas, propostes de millora.
b) Objectius bàsics que es pretenen aconseguir amb l'exercici de la funció directiva.
Els objectius es referiran a les àrees següents:
- Ensenyances impartides
- Investigació i creació
- Qualitat i avaluació
- Internacionalització i mobilitat
- Extensió cultural
- Gestió eficient de recursos
c) Línies d'actuació i, si és el cas, plans operatius que permeten la consecució dels objectius.
Per a cada objectiu, s'establiran les línies d'actuació específiques per a aconseguir-lo, i s'assenyalaran els recursos necessaris així com la seua data d'execució.
d) Composició de l'equip directiu.
S'inclourà un breu currículum de cada un dels membres. És imprescindible la proposta, almenys, de la direcció d'estudis i la secretaria del centre.
e) Procediments d'avaluació de la gestió directiva i del mateix projecte.
Es valorarà la concreció en indicadors o paràmetres, estratègies i calendari d'aplicació.
f) Qualsevol altre aspecte que l'aspirant considere rellevant.
El document tindrà una extensió màxima de 30 pàgines DIN A-4 per una cara, incloent-hi la caràtula, portada i contraportada, si n'hi ha, font de lletra Times New Roman de 12 punts. No comptaran a estos efectes els possibles annexos al cos principal del document, ni tampoc podran ser tinguts en compte per a la valoració. Així mateix, l'incompliment d'estos requisits no pot ser esmenat per la persona interesada una vegada que haja pasta el termini de presentació d'instàncies i determinarà l'obtenció de zero punts, encara que això no comportarà l'exclusió del procés.